Vyf in hof wat glo polisiemotorhawe besteelMotoronderdele wat teruggevind is (Foto: SAPD Wes-Kaap) Vyf verdagtes is in hegtenis geneem in verband met diefstal by die polisie se motorhawe in Stellenbosch. “Ná verskeie voorvalle van diefstal oor ŉ periode by die motorhawe aangemeld is, het lede van die Stellenbosch-misdaadvoorkomingseenheid en eksterne rolspelers ŉ verdagte Sondagoggend vroeg in hegtenis geneem,” sê kapt. Frederick van Wyk, woordvoerder van die polisie. Die verdagte het die ondersoekspan na vyf adresse in Cloetesville gelei waar verskeie motoronderdele, wat behoort het aan gesteelde voertuie en by die motorhawe gestoor is, gevind is. Dit sou vermoedelik aan die publiek verkoop word. Vyf verdagtes sal binnekort in die Stellenbosch-landdroshof verskyn op verskeie aanklagte, waaronder sakeroof, diefstal van motorvoertuie en opsetlike saakbeskadiging. In ŉ onverwante saak het die misdaadvoorkomingseenheid in Paarl-Oos ŉ lasbrief bekom om ŉ huis in Cornelissonstraat te deursoek. “Beamptes het hier beslag gelê op dwelmmiddels met ŉ geraamde straatwaarde van R5 000, alkohol en kontant wat vermoedelik die opbrengs uit misdaad is. ŉ 25-jarige verdagte is in hegtenis geneem op aanklag van handel dryf met dwelmmiddels en alkohol.” Beamptes het ook ŉ 32-jarige man in hegtenis geneem vir die onwettige besit van ammunisie, dwelmhandel en die besit van vermoedelik gesteelde items. Die beamptes het beslag gelê op die dwelmmiddels, ammunisie en ŉ onbekende bedrag kontant by Magnolia-woonstelle in Paarl-Oos. Lede van die teenbende-eenheid in Belhar het Maandag inligting ontvang oor ŉ vuurwapen by ŉ perseel in Voltastraat. Dié verdagte word by Bellville-Suid aangehou. Die verdagte se woning is deursoek en daar is beslag gelê op ŉ 9 mm-pistool en 11 patrone. Die vuurwapen sal vir ballistiese toetse gestuur word vir analise.